**Carl Marcus Francis Irgens** (født 23. februar 1902 i Oslo, død 1. desember 1963) var en norsk jurist, diplomat og sendemann.

Familie
-------

Han var sønn av diplomat Johannes Irgens (1869–1939) og Lilla Minda Marie Gulbranson (1872–1938). Faren var utenriksminister på 1910-tallet.

I 1936 giftet Carl Irgens seg med Emilia Sofia Margreta von Post (1903–1957) som var datter til stockholmslegen Rikard von Post. Irgens' foreldre døde i 1938 og 1939

Utdannelse
----------

Carl Irgens tok examen artium i 1920, etter at faren var blitt minister (det vil si ambassadør) i København. Etter fem års studier ble han cand.jur. 1925. Faren var da forflyttet til legasjon i Roma.

Yrkeskarriere
-------------

Han jobbet et par år som dommerfullmektig ved byfogdembetet i Kristiansand, men i 1927 ble han attaché under faren ved legasjonen i Roma ett års tid, før han 1928 dro til legasjonen i Santiago (Chile). I 1929 ble han sekretær i Utenriksdepartementet i Oslo. 

Han gikk Utenriksdepartementets aspirantkurs i 1930. I 1933 fikk han post ved legasjonen i Washington som legasjonssekretær. I 1938 var Carl Irgens tilbake i Oslo som sekretær i Utenriksdepartementet. Han ble byråsjef i 1939, og fra 1940 til 1941 arbeidet han i Oppgjørsavdelingen. I 1942 tiltrådte han som legasjonsråd ved ambassaden i Washington.

Han mottok St. Olavs Orden i 1946, og flyttet samtidig til Paris der han tiltrådte embetet som konsul og legasjonsråd. Etter ett år i Paris ble han i 1947 utnevnt til sendemann (tilsvarer ambassadør) i Kairo, med sideakkreditering blant annet til Libanon. Fra 1948 var han stasjonert i Addis Abeba. Mens han bodde i den etiopiske hovedstaden ga han i 1952 en biografi om sin far.

I 1953 fikk Carl Irgens avskjed i nåde fra ambassadørstillingen i Etiopia, og i 1954 ble det kjent at Stortingets protokollkomite ga medhold i Irgens' klage, der han hevdet å ha blitt forbigått ved besettelsen av ministerstillingen til Helsingfors der Hans Olav i 1953 hadde fått oppdraget. Irgens ble i stedet postert i Beograd, der han var stasjonert i perioden 1954–1957. Kona døde i 1957. Den 13. desember 1957 ble han utnevnt til sendemann i Aten med rang som minister. Den 20. desember 1957 ble han utnevnt til sendemann til Tel Aviv, med rang som minister.

Utgivelser
----------

* Francis Irgens (1952). *En norsk diplomats liv. Minister Johannes Irgens 1869-1939*. Dreyer.

Referanser
----------

1. 1 2  Dødsdato er hentet fra gravferdsetaten i Oslo
2. ↑  Irgens, carl Marcus Francis i Hvem er Hvem, 1948.
3. ↑  Langberg, Ludv. Kr. (1927). *Oplysninger om slegten Irgens fra Røros*. Grøndahl & Søns boktr.
4. ↑  «Embetsutnevnelser m.v. i året 1945». *Stortingsforhandlinger*. Oslo: Forvaltningstjenestene. 1945. «Legasjonsråd og konsul ved ambassaden i Paris : Innstilt og utnevnt 16. nov. 1945: Legasjonsråd Carl Marcus Francis Irgens.»
5. ↑  *Ubeføyet kritikk* i VG den 1. juni 1954.
6. ↑  *Stortingsforhandlinger : Embetsutnevnelser m.v. i året 1956*. Oslo: Forvaltningstjenestene. 1957. «Innstilt og utnevnt 14. juni 1956: Sendemann i Beograd, minister Carl Marcus Francis Irgens.»
7. 1 2  «Embetsutnevnelser m.v. i året 1957». *Stortingsforhandlinger*. Oslo: Forvaltningstjenestene. 1958. «36. Sendemann i Aten, med rang som minister. Innstilt og utnevnt 13. des. 1957: Sendemann i Beograd, Bucuresti og Sofia Carl Marcus Francis Irgens. (---) 39. Sendemann i Tel-Aviv, med rang som minister. Innstilt og utnevnt 20. des. 1957: Sendemann i Aten, minister Carl Marcus Francis Irgens.»
8. ↑  At han var sendemann i Aten fra 1957 til 1959 er skrevet inn i notisen *Dødsfall* i VG den 2. desember 1963.

  


|  |  |
| --- | --- |
| Oppslagsverk/autoritetsdata | Historisk befolkningsregister
 |